渾淪庵成翛然子親慶因以何字爲韵共酌聯句
作者：張繼先
朝代：宋

paragraphs: 作室觀靈境，功成事若何。
琴書消日月，耕釣老烟蘿。
爲羨雲蹤遠，時將酒共過。
東巖開玉洞，西澗瀉銀河。
整珮思天柱，觀棋悟爛柯。
真情敦澹薄，世業信蹉跎。
絕跡求無累，澄心到不波。
渾淪甘宴息，真率謝澆訛。
塵穢千峰隔，風流萬氣和。
乾坤堪比壽，烏兔任如梭。
仙至不無讖，鶴來信有他。
煮茶留客話，種藥救民痾。
竹露延清蔭，蘭風動妙歌。
閑尋仙傳讀，靜把玉經科。
大道猶衣袂，囂塵自網羅。
有生如石火，移世以燈蛾。
欲入高仙調，毋教下鬼唆。
茅簷無一事，時復動吟哦。